## Odluka Ustavnog suda Republike Hrvatske broj:U-IIIA-122/2003 od 21. ožujka 2007.

### NN 41/2007 (21.4.2007.), Odluka Ustavnog suda Republike Hrvatske broj:U-IIIA-122/2003 od 21. ožujka 2007.

# USTAVNI SUD REPUBLIKE HRVATSKE

**1380**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjed­nica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnijela K. S. iz Z., na sjednici
održanoj 21. ožujka 2007. godine, jednoglasno je donio

## ODLUKU

I. Ustavna tužba se usvaja.
II. Općinski sud u Zagrebu dužan je donijeti odluku u pred­metu podnositeljice,
koji se vodi pred tim sudom pod brojem Pn-7445/97, u najkraćem mogućem roku, ali
ne duljem od šest (6) mjeseci, računajući od prvoga idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine« broj 99/99., 29/02., 49/02. – pročišćeni tekst),
podnositeljici ustavne tužbe, K. S. iz Z., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine« broj 41/01. – pročišćeni tekst) u iznosu od 13.100,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine« broj 99/99., 29/02. i 49/02. – pročišćeni tekst; u daljnjem
tekstu: Ustavni zakon), podnositeljica je 10. siječnja 2003. podnijela ustavnu
tužbu radi duljine parničnog postupka pred Općinskim sudom u Zagrebu.

ČINJENICE VAŽNE ZA USTAVNOSUDSKI POSTUPAK

2. Ustavnom sudu u provedenom ustavnosudskom postupku nije bilo omogućeno
utvrditi sve činjenice vezane uz tijek postup­ka pred nadležnim redovnim sudom,
jer do odlučivanja o ustavnoj tužbi od nadležnog Općinskog suda u Zagrebu nije
zaprimio spis predmeta.
Prema navodima podnositeljice, parnični postupak pred Općinskim sudom u Zagrebu
pokrenula je 1997. tužbom za naknadu štete »protiv osiguravatelja i štetnika«,
koji se predmet vodi pod brojem Pn-7445/97.
Navodi da do dana podnošenja ustavne tužbe (10. siječnja 2003.) ni ona ni njezin
punomoćnik nisu dobili presudu, iako je glavna rasprava u tom predmetu
zaključena 22. veljače 2000.
Ističe da su ona i njezin punomoćnik više puta požurivali rad suda prvog
stupnja.
Provjerom u pisarnici Općinskog suda u Zagrebu 19. siječnja 2007., Ustavni sud
je obaviješten da je u tijeku rekonstrukcija parničnog spisa i da je ročište u
toj pravnoj stvari zakazano za 20. ožujka 2007.

OČITOVANJE OPĆINSKOG SUDA U ZAGREBU

3. Na temelju članka 69. stavka 1. točke 2. Ustavnog zakona, Ustavni sud je od
Općinskog suda u Zagrebu višekratno zatražio očitovanje o navodima ustavne
tužbe, i to: 19. veljače 2003., 23. ožujka 2005. i 23. rujna 2005.
Općinski sud u Zagrebu je 29. rujna 2005. obavijestio Ustavni sud da će zbog
zdravstvenih razloga raspravnog suca očitovanje dostaviti poslije 3. listopada
2005.
Ustavni sud do dana odlučivanja o ustavnoj tužbi nije zaprimio traženo
očitovanje.

PRAVO VAŽNO ZA USTAVNOSUDSKI POSTUPAK

4. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna tužba je osnovana.*

5. Svoju odluku Ustavni sud temelji na sljedećim utvrđenjima:

5.1. DULJINA SUDSKOG POSTUPKA

Prvostupanjski parnični postupak započeo je (nepoznatog datuma) 1997. godine
tužbom tužiteljice, podnositeljice ustavne tužbe, pred Općinskim sudom u
Zagrebu.
Duljina postupka uzima se u obzir od 5. studenoga 1997. kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori« broj 18/97., 6/99. – pročišćeni tekst, 8/99. – ispravak; u
daljnjem Konvencija). Republika Hrvatska naknadno je ratificirala i Protokol
broj 12 (Zakon o potvrđivanju Protokola br. 12 uz Konvenciju za zaštitu ljudskih
prava i temeljnih sloboda, »Narodne novine – Međunarod­ni ugovori«, broj
14/02.), Protokol broj 13 (Zakon o potvrđivanju Protokola br. 13 uz Konvenciju
za zaštitu ljudskih prava i temeljnih sloboda, o ukidanju smrtne kazne u svim
okolnostima, »Narodne novine – Međunarodni ugovori«, broj 14/02.) i Protokol
broj 14 (Zakon o potvrđivanju Protokola br. 14 uz Konvenciju za zaštitu ljudskih
prava i temeljnih sloboda, o izmjeni nadzornog sustava Konvencije, »Narodne
novine – Međunarodni ugovori«, broj 1/06.).
U članku 6. stavku 1. Konvencije jamči se svakome pravo da radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega zakonom ustanovljeni neovisni i nepristrani sud u
razumnom roku ispita njegov slučaj.
Ustavni sud pošao je od 5. studenoga 1997. kao predmijevanog datuma podnošenja
tužbe Općinskom sudu u Zagrebu.
Ustavna tužba podnesena je 10. siječnja 2003. godine i do tog dana sudski
postupak nije pravomoćno okončan.
Do dana podnošenja ustavne tužbe postupak u ovom predmetu trajao je pet (5)
godina, dva (2) mjeseca i pet (5) dana, a ukupno traje više od devet (9) godina.

5.2. POSTUPANJE NADLEŽNOG SUDA

Unatoč višekratnim traženjima, nadležni Općinski sud u Zagrebu nije Ustavnom
sudu dostavio zatraženo očitovanje o tijeku postupka, niti je dostavio spis
predmeta.
Prema saznanjima Ustavnog suda, čini se da je kod Općinskog suda u Zagrebu u
tijeku rekonstrukcija parničnog spisa broj: Pn-7445/97, a ročište u tom predmetu
zakazano je za 20. ožujka 2007. godine.

5.3. PONAŠANJE PODNOSITELJICE USTAVNE TUŽBE
(TUŽITELJICE U SUDSKOM POSTUPKU)

Prema podacima kojima raspolaže Ustavni sud, podnositeljica ustavne tužbe nije
pridonijela duljini trajanja sudskog postupka, već je opetovano požurivala
zakazivanje ročišta.

5.4. SLOŽENOST SUDSKOG PREDMETA

Iz podataka kojima raspolaže Ustavni sud nije moguće ocijeniti stupanj
složenosti parničnog predmeta.

OCJENA USTAVNOG SUDA

6. Parnični postupak ukupno traje preko devet (9) godina.
Europski sud za ljudska prava u više je svojih presuda izrijekom utvrdio da
povreda prava na suđenje u razumnom roku postoji samo ako je država ugovornica
odgovorna za ta odugovlačenja, to jest ako su odugovlačenja uzrokovala državna
tijela (v., primjerice, presude Europskog suda u predmetima Monnet protiv
Francuske od 27. listopada 1993., te Šoć protiv Hrvatske od 9. svibnja 2003.).
Imajući u vidu ukupno trajanje parničnog postupka, pa i neovisno o nedostatnim
podacima vezanim uz sam tijek sudskog postupka, Ustavni sud utvrđuje da vođenje
konkretnog parničnog postupka ne udovoljava u smislu učinkovitosti zahtjevu
suđenja u razumnom roku.
Ustavni sud stoga utvrđuje da je povrijeđeno ustavno pravo podnositeljice da
zakonom ustanovljeni neovisni i nepristrani sud u razumnom roku odluči o
njezinim pravima ili obvezama, koje je zajamčeno člankom 29. stavkom 1. Ustava
Republike Hrvatske.
Na temelju članka 63. stavka 2. Ustavnog zakona, donesena je odluka kao pod
točkama I. i II. izreke.
7. Sukladno članku 63. stavku 3. Ustavnog zakona, odlučeno je kao pod točkama
III. i IV. izreke.
Visinu naknade, zbog povrede ustavnog prava na donošenje sudske odluke u
razumnom roku, Ustavni sud određuje uzimajući u obzir okolnosti svakog pojedinog
slučaja, uz istodobno uvažavanje ukupnih gospodarskih i socijalnih prilika u
Republici Hrvatskoj. Zbog posebnosti konkretnog slučaja, a zbog proteka vremena
od podnošenja ustavne tužbe do odlučivanja o njoj, u kojem razdoblju sudski
postupak nije okončan, Ustavni sud je uzeo u obzir i duljinu sudskog postupka
nakon podnošenja ustavne tužbe.
8. Odluka o objavi odluke (točka V. izreke) temelji se na članku 29. stavku 1.
Ustavnog zakona.
9. Predsjednik Općinskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-122/2003
Zagreb, 21. ožujka 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 41/2007-1380
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)